《贺新郎 贺汪伯唐子娶妇》
清代·张一麟

老子擎天手。到年来、婆娑风月，无心圭卣。绣佛长斋隐人海，万事秕糠尘垢。

但甘为、哀鸿奔走。酒肉朱门道旁骨，为郎君、积德求佳偶。

宾欲醉，筵无有。

桃花流水春深后。见新人、心肠菩萨，同符君舅。玉镜台前青绫幛，昧旦双双上寿。

更准备、催妆几首。织就天孙宫样锦，问而翁、被得苍生否。

君子曰，众人母。